[אנון] מי תיגרה דאתיגרו בני ישראל ית יהוה ואקדש בון ואמר משה מרי יהוה אתה ארשית למחזאה ית עבדך ית רביאנך וית אדך תקיפתה דמן אל בשומיה ובארעה דיעבד כעובדיך אי כגבורתך אעבר שבי ואחזי ית ארעה טבתה דבעבר ירדנה טורה טבה הדן ולבנונה ואמר יהוה למשה סגי לך אל תוזף ממלל עמי עוד בממללה הדן סק לריש סכיתה ותלי עיניך מערבה וצפונה ודרומה ומדנחה וחזי בעיניך הלא לא תעבר ית ירדנה הדן ופקד ית יהושע בן נון ותקפה ועילה הלא הוא יעבר לקדם עמה הדן והוא יסחן יתון ית ארעה דתחזי ומלל יהוה עם משה למימר סגי לכון סאר ית טברה הדן פנו לכון צפונה וית עמה פקד למימר אתון עברים בתחום אחיכון בני עשו דדארים בגבלה וידעלון מנכון ותתנטרון שריר אל תסדרון בהון הלא לא אתן לכון מן ארעון ירתה עד מדרס כף רגל הלא ירתה לעשו יהבת ית טור גבלה מזון תמירון מן עמון בכסף ותיכלון ואף מים תזבנון מן עמון בכסף ותשתון